ຍ້ອນເຫດນັ້ນ, ໃນຊຸມປີຜ່ານມາ, ຄະນະພັກ, ອໍານາດການປົກຄອງທ້ອງຖິ່ນ ແລະບັນດາກໍາລັງທີ່ກ່ຽວຂ້ອງຂອງສອງຝ່າຍ ໄດ້ປັບປຸງ ແລະເຮັດໃຫ້ສາຍພົວພັນມິດຕະພາບທີ່ເປັນມູນເຊື້ອ, ຄວາມສາມັກຄີແບບພິເສດໃນກິດຈະການສ້າງສາ ແລະພັດທະນາເສດຖະກິດ, ສັງຄົມຂອງສອງຝ່າຍເລິກເຊິ່ງກວ່າອີກ.
ຊຸມປີຜ່ານມາ, ກອງບັນຊາການທະຫານຊາຍແດນແຂວງເງະອານ ໄດ້ສົມທົບກັບກອງບັນຊາການທະຫານແຂວງຫົວພັນ, ຊຽງຂວາງ, ບໍລິຄໍາໄຊ ຂອງລາວ ຈັດຕັ້ງຊຸດຝຶກອົບຮົມ ເພື່ອແນໃສ່ຍົກສູງວິຊາການ, ວິຊາສະເພາະໃຫ້ກໍາລັງຄຸ້ມຄອງ, ປົກປັກຮັກສາຊາຍແດນ.
ສະຫາຍພັນເອກ ບຸນຊູ ໄຊລະສີ, ຫົວໜ້າການທະຫານກອງບັນຊາການທະຫານແຂວງຊຽງຂວາງ ໃຫ້ຮູ້ວ່າ “ເພື່ອຮັບປະກັນຄວາມໝັ້ນຄົງ, ຄວາມເປັນລະບຽບຮຽບຮ້ອຍຢູ່ເຂດຊາຍແດນ, ກອງບັນຊາການທະຫານແຂວງຊຽງຂວາງ ແລະກອງບັນຊາການທະຫານຊາຍແດນແຂວງເງະອານ ໄດ້ແລກປ່ຽນສະພາບການທີ່ກ່ຽວຂ້ອງເຖິງຄວາມໝັ້ນຄົງ, ຄວາມເປັນລະບຽບຮຽບຮ້ອຍ ແລະບັນຫາຕ່າງໆ ທີ່ກ່ຽວຂ້ອງເຖິງເຂດຊາຍແດນເປັນປະຈໍາ. ໃນໄລຍະປີ 2020-2021, ການແລກປ່ຽນຂໍ້ມູນຂ່າວສານປະສົບກັບຄວາມຫຍຸ້ງຍາກ ຍ້ອນພະຍາດໂຄວິດ-19 ຜັນແປຢ່າງສັບສົນ, ເຖິງຢ່າງໃດກໍ່ຕາມ, ສອງຝ່າຍ ໄດ້ສົມທົບກັນແກ້ໄຂ, ຜ່ານຜ່າຄວາມຫຍຸ້ງຍາກ, ແລກປ່ຽນສະພາບການ, ບົດຮຽນດ້ວຍເອກະສານຢ່າງທັນການ, ຕິດຕາມກວດກາການເຄື່ອນໄຫວຂອງບັນດາເປົ້າໝາຍ ແລະການເຂົ້າ-ອອກເມືອງຜິດກົດໝາຍເປັນປະຈໍາ. ພ້ອມກັນນັ້ນ, ພວກຂ້າພະເຈົ້າ ກໍ່ໄດ້ຮັບການໜູນຊ່ວຍຂອງທະຫານຊາຍແດນແຂວງເງະອານ ກ່ຽວກັບສິ່ງຂອງທີ່ຈໍາເປັນ, ວັດຖຸອຸປະກອນການແພດ”.
ໃນການປ້ອງກັນ, ຕ້ານພະຍາດໂຄວິດ-19, ທະຫານຊາຍແດນແຂວງເງະອານ ໄດ້ສ້າງຕັ້ງ 97 ປ້ອມສະກັດກັ້ນພະຍາດໂຄວິດ-19 ຢູ່ຕາມທາງນ້ອຍ, ທາງຮ່ອມ, ສົມທົບກັບກໍາລັງການທະຫານ, ກໍາລັງປ້ອງກັນຄວາມສະຫງົບຂອງ 3 ແຂວງປະເທດເພື່ອນລາວ ດໍາເນີນການລາດຕະເວນ, ຄວບຄຸມ, ສະກັດກັ້ນການເຄື່ອນໄຫວໄປມາຢູ່ເຂດຊາຍແດນ ຢ່າງຜິດກົດໝາຍ. ທະຫານຊາຍແດນແຂວງເງະອານ ຍັງເປັນເສນາທິການໃຫ້ຄະນະກໍາມະການ ປະຊາຊົນແຂວງ ແລະປຸກລະດົມບັນທ້ອງຖິ່ນຊ່ວຍເຫຼືອກໍາລັງປະກອບອາວຸດ ແລະປະຊາຊົນ ຢູ່ເຂດຊາຍແດນຂອງລາວ ກ່ຽວກັບສິ່ງຂອງທີ່ຈໍາເປັນ, ວັດຖຸອຸປະກອນການແພດ, ທັນຍາຫານ... ເພື່ອປ້ອງກັນ, ຕ້ານພະຍາດໂຄວິດ-19.
ເພື່ອປັບປຸງ, ພັດທະນາສາຍພົວພັນມິດຕະພາບທີ່ເປັນມູນເຊື້ອ, ຄວາມສາມັກຄີແບບພິເສດຫວຽດນາມ-ລາວ ໃຫ້ຫຼາຍກວ່າອີກ, ໃນໄລຍະຜ່ານມາ, ທະຫານຊາຍແດນແຂວງເງະອານ ແລະກໍາລັງການທະຫານ, ກໍາລັງປ້ອງກັນຄວາມສະຫງົບ 3 ແຂວງຂອງລາວ ໄດ້ເປັນເສນາທິການຈັດຕັ້ງຂະບວນການແຮກສ່ຽວລະຫວ່າງກຸ່ມຊຸມຊົນຕ່າງໆ ແລະກໍາລັງປະກອບອາວຸດສອງຟາກຊາຍແດນ. ຜ່ານການເຄື່ອນໄຫວແຮກສ່ຽວ ໄດ້ຊຸກຍູ້ສາຍພົວພັນສາມັກຄີ, ການຊ່ວຍເຫຼືອເຊິ່ງກັນ ແລະກັນ ເມື່ອປະສົບກັບຄວາມຫຍຸ້ງຍາກ, ຊ່ວຍເຫຼືອກັນພັດທະນາເສດຖະກິດ, ສົມທົບກັນປົກປັກຮັກສາອະທິປະໄຕຜືນແຜ່ນດິນ, ຄວາມເປັນລະບຽບຮຽບຮ້ອຍຢູ່ສອງຟາກຊາຍແດນໄວ້ໃຫ້ໝັ້ນຄົງ.
ພ້ອມກັນນັ້ນ, ໃນຊຸມປີຜ່ານມາ, ທະຫານຊາຍແດນແຂວງເງະອານ ໄດ້ຊ່ວຍເຫຼືອ, ໜູນຊ່ວຍດ້ານວັດຖຸໃຫ້ບັນດາກົມກອງຄຸ້ມຄອງ, ປົກປັກຮັກສາຊາຍແດນຂອງລາວ ດ້ວຍມູນຄ່າ 600 ລ້ານດົ່ງ ແລະເປັນເສນາທິການ ໃຫ້ຄະນະກໍາມະການປະຊາຊົນແຂວງ ແລະປຸກລະດົມບັນດາ ທ້ອງຖິ່ນ, ອົງການ, ວິສາຫະກິດ ແລະພະນັກງານ, ນັກຮົບ ບໍລິຈາກເງິນເພື່ອກໍ່ສ້າງເຮືອນວັດທະນະທໍາຊຸມຊົນ 1 ຫຼັງ ແລະເຮືອນມິດຕະພາບ 3 ຫຼັງ ໃຫ້ແກ່ປະຊາຊົນບ້ານນໍ້າໄຕ, ເມືອງຊຳໃຕ້, ແຂວງຫົວພັນ; ໜູນຊ່ວຍກໍ່ສ້າງກິດຈະກໍານໍ້າສະອາດໃຫ້ແກ່ປະຊາຊົນບ້ານປຸ່ງຫວາຍ, ເມືອງກອັນ, ແຂວງຫົວພັນ ດ້ວຍມູນຄ່າ 1,326 ຕື້ດົ່ງ.
ນອກຈາກນັ້ນ, ທະຫານຊາຍແດນແຂວງເງະອານ ກໍສົມທົບກັບອໍານາດການປົກຄອງເມືອງໄຊຈໍາພອນ, ແຂວງບໍລິຄໍາໄຊ ຈັດຕັ້ງພິທີລົງມືກໍ່ສ້າງ ແລະເປີດນຳໃຊ້ສຸກສາລາທະຫານ ແລະປະຊາຊົນ ຢູ່ບ້ານ 1, ນໍ້າອອນ, ເມືອງໄຊຈໍາພອນ.
ເສັ້ນຊາຍແດນຫວຽດນາມ-ລາວ ເວົ້າລວມ ແລະລະຫວ່າງແຂວງເງະອານ ກັບແຂວງຫົວພັນ, ຊຽງຂວາງ, ບໍລິຄໍາໄຊ ເວົ້າສະເພາະ ຍາມໃດກໍ່ ແມ່ນສະຖານທີ່ພົບປະແຫ່ງນໍ້າໃຈມິດຕະພາບ, ການຮ່ວມມືເພື່ອສ້າງສາ, ປົກປັກຮັກສາເສັ້ນຊາຍແດນ, ຫຼັກໝາຍຊາຍແດນ, ຮັກສາຄວາມໝັ້ນຄົງດ້ານການເມືອງ, ຄວາມເປັນລະບຽບຮຽບຮ້ອຍ, ຄວາມປອດໄພໃນສັງຄົມຢູ່ສອງຟາກຊາຍແດນ. ຜ່ານນັ້ນ, ປະກອບສ່ວນປັບປຸງ, ເພີ່ມທະວີສາຍພົວພັນມິດຕະພາບ, ຄວາມສາມັກຄີແບບພິເສດລະຫວ່າງສອງປະເທດຫວຽດນາມ-ລາວ ເວົ້າລວມ ແລະລະຫວ່າງແຂວງເງະອານ ກັບແຂວງຫົວພັນ, ຊຽງຂວາງ, ບໍລິຄໍາໄຊ ເວົ້າສະເພາະ.
ໂດຍ: ທູຈາງ